የኢትዮጵያ አየር መንገድ ወደ ብራዚል አዲስ በረራ ዛሬ ጀመረ
– የኢትዮጵያ አየር መንገድ በዛሬው ዕለት ወደ ደቡብ አሜሪካ ብራዚል አዲስ በረራ ጀመረ። በአፍሪካ ፈጣን እድገት እያስመዘገበ ያለው የኢትዮጵያ አየር መንገድ ወደ በብራዚል በሚገኙት ሪዮ ዲ ጄኒሮና ሳኦ ፓውሎ ከተሞች አዲስ በረራ መጀመሩን አበስሯል። ድርጅቱ ዛሬ እንዳስታወቀው የደቡብ አሜሪካው አዲስ የበረራ መስመር መከፈት አየር መንገዱ አገልግሎት የሚሰጥባቸውን አህጉራት ቁጥር አምስት ያደርሰዋል። ወደ ሳኦ ፓውሎና ሪዮ ዲ ጄኒሮ የሚደረጉት በረራዎች ሙሉ በሙሉ በአዲሱና ዘመናዊው ቦይንግ 787 ድሪምላይነር አውሮፕላኖች አማካኝነት የሚከናወን መሆኑንም አየር መንገዱ ገልጿል። ወደ ብራዚል የሚደርገው በረራም የቶጎን መዲና ሎሜን ማእከል ያደረገ ሲሆን በረራው በሳምንት ለሦስት ቀናት የሚከናወን መሆኑን ድርጅቱ አስታውቋል። ወደ ሁለቱ ከተሞች የተጀመረው በረራ የድርጅቱን ዓለም አቀፍ የመዳረሻ ከተሞች ቁጥር 75 ያደርሰዋል። አዲሱ በረራ ምዕራብ አፍሪካን ከብራዚል የሚያገናኝ ብቸኛ መስመር መሆኑን የገለጸው አየር መንገዱ ብራዚል በዓለም ላይ ፈጣን የኢኮኖሚ እድገት እያስመዘገቡ ከሚገኙ አገራት መካከል አንዷና የዓለማችን አምስተኛው ግዙፍ ኢኮኖሚ ባለቤት መሆኗንም ጠቁሟል። የአየር መንገዱ መዳረሻ ከሆኑት ከተሞች መካከል አንዷ የሆነችው ሳኦ ፓውሎ የብራዚል ትልቋ ከተማና በደቡብ ንፍቀ ክብብ ከሚገኙ የዓለማችን ከተሞችም በስፋቷ ተወዳዳሪ የላትም። ከተማዋ የብራዚል የፋይናንስ ማእከልና የበርካታ ዓለም አቀፍ ኩባንያዎች መቀመጫ እንደሆነችም አየር መንገዱ አመልክቷል።ሪዮ ዲ ጄኒሮም የአገሪቱ ሁለተኛ ታላቅ ከተማና በደቡብ ንፍቀ ክበብ በበርካታ ቱሪስቶች ዘንድ የምትጎበኝ ቀዳሚ ከተማ ናት። የኢትዮጵያ አየር መንገድ ዋና ስራ አስፈፃሚ አቶ ተወልደ ገብረማሪያም ድርጅቱ የበረራ አድማሱን ወደ ደቡብ አሜሪካ ማስፋቱ ለመንገደኞችና ለንግዱ ማኅበረሰብ ተጨማሪ ዕድል የሚፈጥር መልካም አጋጣሚ መሆኑን ጠቁመዋል።